บริษัท การบินไทย จำกัด (มหาชน) ออก 7 มาตรการป้องกันโรคปอดอักเสบจากไวรัสโคโรนาสายพันธุ์ใหม่เพื่อเพิ่มความมั่นใจให้ผู้โดยสาร
เรืออากาศเอก ปรารถนา พัฒนศิริ ผู้อำนวยการใหญ่ฝ่ายความปลอดภัยความมั่นคงและมาตรฐานการบิน บริษัท การบินไทย จำกัด (มหาชน) เปิดเผยถึงมาตรการป้องกันโรคปอดอักเสบจากไวรัสโคโรนาสายพันธุ์ใหม่ ว่า เพื่อเป็นการสร้างความมั่นใจให้กับผู้โดยสาร บริษัทการบินไทย ได้ปฏิบัติตามประกาศของกระทรวงสาธารณสุข และสำนักงานการบินพลเรือนแห่งประเทศไทย หรือ กพท. และได้ออก 7 มาตรการในการป้องกันโรคระบาดดังกล่าว โดยคำนึงถึงการให้บริการและความปลอดภัยสูงสุด ประกอบด้วย มาตรการคัดกรองในการตรวจรับผู้โดยสารและการบริการภาคพื้น/  มาตรการในการให้บริการบนเครื่องบิน / มาตรการในการจัดเตรียมอากาศยาน และฆ่าเชื้อโรค  /มาตรการทำความสะอาดภายในอากาศยาน / มาตรการป้องกันและเฝ้าระวังสุขอนามัยของพนักงาน  /มาตรการการรับขนส่งสินค้าและไปรษณียภัณฑ์ และมาตรการด้านโภชนาการ        นอกจากนี้ ยังได้เน้นย้ำให้ผู้ปฏิบัติงานปฏิบัติตามมาตรการอย่างเคร่งครัด โดยเฉพาะให้ผู้ปฏิบัติงานดูแลตนเอง อาทิ สวมหน้ากากอนามัย และถุงมือ รวมทั้งคอยสังเกตอาการผู้โดยสารในระหว่างเที่ยวบินด้วย พร้อมกันนี้ยังได้ประสานงานกับกระทรวงสาธารณสุขอย่างต่อเนื่อง เพื่อติดตามสถานการณ์และมาตรการต่างๆ ของกระทรวงสาธารณสุขอย่างใกล้ชิด